KIRJALLINEN KYSYMYS E-0188/01 esittäjä(t): Toine Manders (ELDR) komissiolle. Lapsityövoiman käyttö nuorten jalkapalloilijoiden tapauksessa.



Virallinen lehti nro 187 E , 03/07/2001 s. 0199 - 0200



KIRJALLINEN KYSYMYS E-0188/01 esittäjä(t): Toine Manders (ELDR) komissiolle (1. helmikuuta 2001) Aihe: Lapsityövoiman käyttö nuorten jalkapalloilijoiden tapauksessa Olemme hiljan saaneet lukea lehdistöstä, että monet tunnetut eurooppalaiset jalkapalloseurat ovat hankkineet, enemmän tai vähemmän luotettavien Euroopan ulkopuolella toimivien välittäjien kautta, riveihinsä pitkäaikaisilla sopimuksilla ja poikkeuksellisen alhaisilla korvauksilla lukuisia lapsia, joista useat ovat hyvin nuoria. Samojen tietojen mukaan kyseisistä tuhansista nuorista monet menevät Eurooppaan pelaamaan jalkapalloa. Väitetään, että usein näillä pojilla on väärennetty eurooppalainen passi, joko tulevien seurojensa tieten tai ei (esimerkiksi Leonardo Rotterdamin Feijenoord-seurassa), sillä ilman eurooppalaista passia heidän on hyvin vaikeaa tai mahdotonta saada työlupaa. Jos kyseiset nuoret lapset menestyvät jalkapalloilijoina, heille tarjotaan työsopimusta, mutta jos he epäonnistuvat, heidät jätetään kutakuinkin oman onnensa nojaan. Tiedän, että kansallisilla jalkapalloliitoilla ei ole keinoja tai toimivaltuuksia puuttua asiaan. 1. Onko komissio tietoinen tästä käytännöstä? 2. Onko komissio kanssani yhtä mieltä siitä, että kyseinen käytäntö on vastoin Euroopan ihmisoikeussopimusta ja ILOn yleissopimusta? 3. Onko komissio kanssani yhtä mieltä siitä, että kyseinen käytäntö on vastoin yhteisön kilpailumääräyksiä ja työntekijöiden vapaan liikkuvuuden periaatetta, koska rikkaat seurat harjoittavat Euroopan ulkopuolella mitä ilmeisimmin laittomia tai epätoivottuja käytäntöjä voidakseen saada sisämarkkinoilla käyttöönsä eurooppalaisten käsitysten mukaan hyvin edullista työvoimaa, kun korrektisti käyttäytyvät seurat puolestaan joutuvat hankkimaan työntekijänsä kalliilta eurooppalaisilta markkinoilta? 4. Onko komissiolla käytettävissään keinoja edellä mainittujen käytäntöjen torjumiseksi? Jos keinoja on olemassa, mitkä ne ovat? Onko komissio valmis turvautumaan niihin? Viviane Redingin komission puolesta antama vastaus (26. maaliskuuta 2001) Arvoisa parlamentin jäsen nostaa esiin useita arkoja kysymyksiä, joihin Euroopan lehdistö on kiinnittänyt huomiota viime kuukausina: pelaajia välittävien asiamiesten rooli ja asema, kaupankäynti nuorilla pelaajilla sekä väärennetyt passit. Välittäjien osalta todettakoon, että komissio valmistelee parhaillaan kilpailusääntöihin perustuvaa menettelyä. Kansainvälinen jalkapalloliitto (FIFA) on ilmoittanut pyrkivänsä muuttamaan ammatin järjestäytymismuotoja ja parantamaan sen piirissä vallitsevaa moraalia. Käynnistetyn menettelyn ansiosta on voitu muuttaa välittäjiä koskevia FIFAn sääntöjä; muutos tuli voimaan 1. tammikuuta 2001. Myös eräät jäsenvaltiot ovat päättäneet antaa uusia säännöksiä voidakseen valvoa tiukemmin välittäjien toimintaa. Komissiolla on hiljattain ollut tilaisuus ilmaista huolestuneisuutensa nuorilla pelaajilla käytävästä kaupasta. Se on tehnyt sen Helsingissä kokoontuvalle Eurooppa-neuvostolle esitetyssä urheilua koskevassa selvityksessä(1) sekä Lillessä 26. ja 27. lokakuuta 2000 järjestetyssä Euroopan urheilufoorumissa, jonka yhteydessä pidettiin seminaari nuorten suojelusta. Komissio seuraa valppaasti väärennettyjen passien aiheuttamaa tilannetta. On kuitenkin huomattava, että passien myöntämisehdot, väärennettyjen passien myöntämisen toteaminen ja rankaisutoimiin ryhtyminen väärennysten vuoksi kuuluu jäsenvaltioiden toimivaltaan. Kaikki arvoisan parlamentin jäsenen esiin nostamat kysymykset ovat parhaillaan pohdintojen kohteena. Joulukuussa 2000 annetussa Nizzan julkilausumassa(2) Eurooppa-neuvosto ilmaisee huolestuneisuutensa alaikäisiin urheilijoihin, myös kolmansien maiden alaikäisiin urheilijoihin, kohdistuvasta kaupankäynnistä siltä osin kuin se ei vastaa olemassa olevaa työlainsäädäntöä tai vaarantaa nuorten urheilijoiden terveyden ja hyvinvoinnin. Eurooppa-neuvosto kehottaa urheilujärjestöjä ja jäsenvaltioita tutkimaan kyseistä kaupankäyntiä ja valvomaan sitä sekä ryhtymään tarvittaessa asian edellyttämiin toimiin. Jäsenvaltioiden on huolehdittava myös siitä, että nuorten työntekijöiden suojelusta 22 päivänä kesäkuuta 1994 annetun neuvoston direktiivin 94/33/EY(3) säännöksiä noudatetaan. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä Urheilua koskeva selvitys Helsingissä kokoontuvalle Eurooppa-neuvostolle, KOM(1999) 644 lopullinen. (2) Puheenjohtajan päätelmät, Nizzan Eurooppa-neuvosto, 7., 8. ja 9. joulukuuta 2000, liite IV: Julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä. (3) EYVL L 216, 20.8.1994.